Den kontroversielle hjerneforsker Milena Penkowa er igen kommet i modvind, efter hun er begyndt at tilbyde behandling til piger og kvinder, der oplever, at de har fået bivirkninger efter HPV-vaccinen.

Det fremgår af Milena Penkowas offentlige Facebook-profil, at hun har tilbudt en omlægning af kost og kosttilskud til personer, der har oplevet bivirkninger efter HPV-vaccinen.

'Eksempelvis omhandler det brugen af hjernemad, dvs. en antiinflammatorisk kostplan, der minimerer proinflammatoriske madvarer eller uhensigtsmæssige kosttilskud såsom vitaminpiller med for meget kobber i. Desuden omhandler det hensigtsmæssigt sammensatte kosttilskud med vitaminer/mineraler/sporstoffer,' skriver hun i et af flere opslag på Facebook.

Penkowas interesse for at behandle patienter, der oplever de har bivirkninger efter HPV-vaccinen mod betaling har mødt hård kritik på de sociale medier - blandt andet fra en overlæge og en politiker - og nu er Styrelsen for Patientsikkerhed gået ind i sagen.

»Jeg kan bekræfte, at vi har fået en indberetning, og er i gang med at undersøge sagen,« siger Anette Lykke Petri, der er enhedschef i Styrelsen for Patientsikkerhed.

»Vi ser i dag sager, hvor læger meget offentligt på sociale medier spreder information, som kan være yderst sundhedsfagligt tvivlsom. I nogle tilfælde decideret forkert og i strid med videnskabelig praksis. Det er ekstremt problematisk, og noget, der kan risikere at være til fare for borgerne. Derfor ser vi også meget alvorligt på den slags i Styrelsen for Patientsikkerhed, hvor det er en af vores vigtigste opgaver at sikre, at for eksempel læger overholder reglerne – også i dialoger på sociale medier. Derfor tager vi denne slags sager yderst seriøst,« siger Anette Lykke Petri.